정조 21년
丁巳二月初十日辰時上御誠正閣藥房入診大臣備局堂上引見入侍時藥房提調鄭民始副提調徐邁修假注書徐俊輔記事官金景煥記注官金良倜行右承旨申大謙假注書李毅采事變假注書崔仁簡右議政尹蓍東行上護軍金持默行禮曹判書閔鍾顯兵曹判書李得臣吏曹判書李秉鼎行大護軍李敬懋戶曹判書李時秀水原留守趙心泰行護軍徐有大李漢豐行左承旨李益運大司諫宋銓副校理金履喬醫官柳光翼金孝儉金光國周命新朴春源李周憲玄必采吳仁豐丁希泰以次進伏訖蓍東曰日間聖體若何上曰一樣矣蓍東曰王大妃殿氣候若何上曰一樣矣蓍東曰惠慶宮氣候若何上曰一樣矣民始曰醫官入診何如上曰置之副提調率醫官先退蓍東曰吉日有期開講不遠此時我東方億萬年無疆之盛禮慶祝歡欣何可容達上曰山林當上來云乎史官下去之時卿果作書而禮判亦以書申及耶蓍東曰以書以言申申及之矣鍾顯曰臣亦以私書勉出矣上曰史官何日當入抵而何日當復命耶鍾顯曰以十日入抵趁十三日復命爲定而其前探其行止書報臣等爲言矣上敎鍾顯曰禮曹草記大體固好而猶未知允當與否且事體重大有難輕先批下大臣今日當齋宿卿等更爲問議以聞可也上曰卿之所愼近來則何如蓍東曰飮食稍勝而諸症則無減矣上曰卿之神觀比前別無勝意春和則似得差可而悶慮則深矣老人起居一向康健耶蓍東曰今當換節之時間以本症作苦不敢一時放心矣上曰次對爲之蓍東曰全羅道所安島黑山島紅衣島漂人等亦皆願以水路還歸云矣待本道還送狀聞之來令槐院撰出咨文定禁軍騎撥下送于灣府傳給鳳城將處以爲轉致北京之地何如上曰依爲之出擧條蓍東曰前正使一行出送事盛京禮部咨文出來矣令槐院撰出回咨正書安寶後定禁軍騎撥下送于灣府使之傳給鳳城將處以爲轉致北京之地何如上曰依爲之出擧條蓍東曰卽見統禦使李性默所報則以爲本營龜船防船各一隻四兵船一隻當爲新造一兵船三兵船及伺候船八隻當爲改槊材木依定式許斫所入物力從實磨鍊則米爲二百十八石布爲五同三十一疋零錢爲七百六兩零租太各爲四石零皆自本營軍需庫責應而近年以來各樣所捧之入於停減者夥然殆同全數未捧百爾思量計無奈何而莫重戰器不可抛置右項物力以米限五百石區劃於畿海附近邑爲辭矣材木則當依例許斫而本營財力旣無他推移之勢畿海近處亦無錢穀間區劃之道獨黃海水營軍糧米名邑初非指的需用之穀故年年添耗今至於米一萬三千五百石零小米二萬二百五十餘石今以米四百石區劃使之取用之意分付于統禦營及海西水營何如上曰依爲之出擧條蓍東曰卽見朔寧幼學尹東元等上言則以爲本郡有民庫錢二千兩取息酬應於各項邑用而丙申兩勅以後分錢無餘始設權卜每結別捧二兩而一年所用或有不足則間年又有添捧民瘼爲甚且該郡會付還穀爲萬餘石會外營賑穀至二萬包年年添耗分給故穀漸多而一民所受亦滿二十餘石營賑穀若換以戶曹穀名色半留半分以其餘耗更設民庫以作官用永罷權卜而如或營賑穀難換戶曹穀名色二萬包從市直作錢永罷營賑還穀則民可資生云矣兩條呼籲俱係民瘼其爲弊之由救弊之方令道臣論理啓聞後更爲稟處何如上曰依爲之出擧條蓍東曰義州帽稅別將安櫟等擊錚公事啓下備局而其原情以爲目今銀價不啻踊貴而貿銀價之自官磨鍊太不相當別將輩漸至難支之境自再昨年爲始願得以時價會減於帽稅錢中爲言矣念其事情則果如渠輩原情而銀價添給之願非止渠輩而已此路一開紛紜之弊有不可勝言左相熟知灣上事情而以爲帽稅別將之擊錚極其猥濫此等之類宜有刑配懲勵之擧云而所請雖難許施事情容有可恕刑配姑徐回啓則置之爲宜矣上曰公用條爲幾許蓍東曰渠輩所納每年爲六千兩而官帽出來未滿原數故稅額隨以減縮云矣上曰譯院公用條年復年不足無以繼用故至有關西監兵營銀貨許貸之擧而名以還捧還成虛錄者久矣左相復設後市以救譯院及灣人之弊而帽稅別將輩稱冤猶且如許故左相有此刑配之論耶蓍東曰似然矣蓍東曰大抵近來銀貸轉益踊貴故立廛人每每稱冤於度支倭譯所受生熟銅價亦以不相當稱冤矣上曰生熟銅事戶判詳陳可也時秀曰倭譯尺銅價銀渠輩則以市直來納而本曹則定價出給契人故倭譯輩每以此爲言矣蓍東曰朝家當初磨鍊之從厚蓋欲使渠輩沾漑聊賴而銀貨踊貴次次失利在前則倭譯一經訓導多有起家之人矣近年以來漸就凋殘其與當初立法之意有異矣蓍東曰通信使非久當出而蔘政一事誠可悶然矣上曰信蔘價來歷皆已抄出乎時秀曰姑未盡抄而本曹則年條間間落漏故知委該道使之抄出以送矣上曰通信使來請是傳聞之說乎分明之說乎蓍東曰通信使來請之規對馬島主往來江戶然後始爲送請而送請之時必有大差倭大差倭出來然後差出信使而所入人蔘必須一百六十餘斤然後除去尾蔘方可造出一百二十餘斤矣上曰年前曾有豫備蔘尙今見存乎時秀曰已爲用下信蔘價錢亦已大縮而用處未詳問于本道矣上曰戶曹豈不知其用處乎時秀曰自廟堂句管故戶曹不得詳知矣臣意則通信使行之限以馬島入來云者必是島主狡詐之言矣上曰信使之必入江戶卽是約條約條外事何可許之乎蓍東曰聞渡海譯官之言則信使往來自馬島至江戶其所接待動費一國之力故其言如此可以知倭人之凋弊而事情則實狀云矣上曰信使止於馬島則單蔘所用亦當比例多減矣蓍東曰非但人蔘他物亦多減除云矣上曰苟如是也彼此無妨而大體以違越約條爲言姑爲防塞使之遷延好矣蓍東曰聞島主知信使之許否然後始可入江戶云矣上曰昔在先朝時崔姓倭譯自京下往萊府防塞信使之請自上特施拔例之賞典問於渠輩則必當知之矣今之譯官雖不如古之譯官數年之退期亦何難乎蓍東曰島主之往來江戶我國之起送信使自有節次數年之退似無慮矣上曰非徒數年四五年退期則尤好矣蓍東曰倭人事情則馬島所屬皆願信使之入江戶而島主與各州太守皆以止於馬島爲願云蓋信使之行島主及各州太守擔當迎送而然矣時秀曰譯舌輩之言難以準信其能誠心國事偵探彼情亦何可知耶蓍東曰退期則不難而差倭之頻頻出來亦是糜財之端矣上曰差倭亦不出來則好矣蓍東曰此則非譯官輩所可防塞者而譯輩則以信使之止於馬島爲便好云矣上曰畢竟則雖許之姑使之遷延退期可矣蓍東曰倭人前以信使迎送物種之被火請退十年我國許之矣渠旣得十年之退限我國信使豈不得四五年之遲送耶信使之止於馬島係是約條之外故不得許之爲言而防塞則可謂有辭矣上曰我國則一番信行所費甚鉅皆是實用而倭物之出來者雖曰委積漆盤屛風之屬鏤金鋪朱備盡奇巧其實則無一可用矣蓍東曰聞信使迎送如船隻及饌品皆用金彩云渠輩財力之多費亦可以知之矣上曰倭中馬鞍其轡多用色絲解而秤之則殆過五六斤徒侈外觀全無實用類皆如此矣上曰嶺伯之尙不肅謝何耶兩南方伯數年之間次第爲之私心無怪其如此而必欲力辭則過矣蓍東曰聞以被罪爲限云矣上曰因何而期於被罪云耶蓍東曰非特以兩南伯之次第兜攬爲之惶懍向來全州尹玄錫事至今有痛迫之心云矣上曰大丘豈必如全州之數遞乎此則尤過矣此宰臣若在朝則如書冊校刊之役必多效勞而嶺伯亦難其人矣蓍東曰果如聖敎矣上曰嶺伯兩疏政院知之以罕有之擧而曾見古人文集五六疏者亦有之矣蓍東曰兩疏則近例亦多矣上曰有飭敎則可以出肅乎蓍東曰更加嚴飭則豈敢不膺命乎蓍東曰慶尙監司李書九屢次飭敎之下尙不出膺雖未知情病之如何而揆以事體殊甚未安從重推考申飭使之卽爲肅命何如上曰依爲之各別嚴飭使之當日肅拜可也上曰今見兵參肅單而思之則勳府有司堂上兵參爲之矣以鰲城嫡長爲之乎蓍東曰然矣錦溪君奉祀孫故判書朴思益亦嘗爲之矣上曰蔭官不得爲之乎蓍東曰蔭官則仁平君李普爀爲之矣上曰未知勳府前例之如何而古則無論事之巨細可以稟裁者皆爲請對故曾見宗親府有司堂上差下之時多有請對之例其所難愼有如此勳府必當無異於宗親府矣李敬一非曰不合而此非草草啓下之任矣蓍東曰勳府有司之任至爲難愼故如綾恩延豐俱以特敎爲之矣民始曰臣曾聞故相趙載浩爲勳府有司時其言以爲親功臣外不得差是任吾則以大臣爲之而他人若視此爲例則過矣云云以此觀之勳府有司之任不輕而重矣蓍東曰臣則因掌標事始知李敬一之啓下矣上曰持公事混同啓下乎益運曰初六日持公事入侍時啓下矣蓍東曰大抵勳府事爲之悶然李敬一則足可爲之而此外有司堂上無可合人矣武弁則李殷春先朝時特敎爲之而蔭武諸人豈可每每爲之此亦不何不深留聖意處矣上曰雖留意而親功臣何處得來乎上曰藥房提調鄭民始許遞出榻敎上敎大謙曰武將之善書者近稱禁將而承旨筆劃勝於禁將矣上曰承旨家無嫡長乎大謙曰東恩君申大觀卽平城君景禋嫡孫矣上曰大觀家在申氏爲功臣嫡長乎大謙曰有申大坤而已作故矣上曰申耆與申應周異派乎大謙曰然矣上曰申耆非申漑後孫乎大謙曰申耆則非申槩後孫而應周則爲其後孫矣上曰承旨與申大顯爲幾寸乎大謙曰十二寸而出繼故爲十四寸矣上曰故將臣與大顯高祖爲幾寸乎大謙曰爲四寸矣上曰承旨地處與凡百當先於申大顯而其時領相以內擧之意先通申大顯於將望承旨則次次遷就至今不得爲之矣此家人何可不爲將任乎蓍東曰將家當以此家爲第一矣上曰承旨何年入初仕乎大謙曰壬午年爲宣傳官矣上曰其時有姜世重者代代爲春坊書吏年不過十三四先朝使之戴平頂巾着直領出入闕內而承旨與李得濟俱以宣傳官佩劍入來人皆稱之以妙少一雙矣承旨爲宣傳時年爲幾何大謙曰十七歲矣上曰勳府有功臣畫像乎蓍東曰有之矣上曰今番有錦溪君子孫上言而姑不回啓乎益運曰以違格拔去云矣上曰右相聞之乎蓍東曰臣於錦溪君爲外裔故嫌不得仰奏矣因故忠臣尹烇年譜事子孫欲爲上言云矣蓍東曰有司堂上徐龍輔病不得行公而戶判則職務鞅掌有難專責廟堂事悶然矣上曰徐龍輔果有實病而有司之任必欲自劃云耶蓍東曰非但實病也又有難處之事云矣上曰徐龍輔不爲行公則資低於戶判者歷歷可數有誰可合耶蓍東曰徐龍輔果有實病而名以閣臣則一不擧論於官職近臣之辭巽於華要固可爲操心之道然而朝家用人之政不當如此矣上曰此是弊風矣予則以不使官職之致至有年前事矣蓍東曰尹行恁地處與文學才猷無適不可而處在散班一無猷爲其外如南公轍金祖淳亦合可用矣上曰近來閣臣多稱病必非假托而尹行恁南公轍則俱有親病尹行恁親病之沈篤又非南公轍之比矣蓍東曰尹行恁先爲還差乎上曰徐龍輔旣以身病不責行公而有親病之尹行恁若爲還差則又當不爲行公此非誠實底道理矣此則旣是宿趼待其親病差勝後還差更爲新差可也蓍東曰聖敎至當矣蓍東曰本司有司堂上李時秀本兼職務鞅掌徐龍輔則以病久未行公事多可悶行副護軍南公轍踐歷才猷俱合參聞廟謨備局副提調差下使之察任何如上曰依爲之出擧條上曰古例則堂上有司或有二三人之例矣蓍東曰然矣上曰此後閣臣輩無敢逡巡於官職可變前日之弊風矣上曰政官牌招開政出榻敎上曰訓將卽元戎重任而今時則多有曾經之人故姑不更出而如御將者豈可不爲之耶上敎有大曰訓局之屢叨卿爲第一云果然乎有大曰臣之屢叨訓局將任之所初有云矣上敎持默曰故判書曾叨幾次乎持默曰三十餘年將任而訓局仍任居多故番數則不得詳記矣敬懋曰登壇錄所載則五次矣蓍東就座大謙曰備堂如有奏事次次進前得臣曰昨年木覓山外麓植松時靑坡驛馬位田一結零入於其中驛卒輩屢次呼訴故其時發關畿營打量以來時果如渠輩所訴矣馬位田之題給代土亦多已例當此東作不遠之時令該曹從速題給代土何如上曰依爲之南山植松之政今春更加嚴飭該將臣俾有實效此則右相曾自有司之時自任修擧必當檢飭而四山禁松播松之節亦依昨年例嚴飭自廟堂時加考察不謹營門草記勘處可也出擧條得臣曰任聖臯騎兵分揀後當爲單付宣傳官故敢此仰達矣上曰姑不給祿先爲權付使之隨行贖愆待窠陞實可也上曰明日動駕時侍衛不可不備員未差之代前望單子入之待下批牌招察任出榻敎上曰兵判先退開政可也秉鼎曰向來權仁重濫贈事誠一變怪渠以西土免賤之官奴符同曹吏有此前所未有之事所當移法司査實嚴繩而假將望筒勿施之前有所掣礙自臣曹行關本道捉來査實則行賂曹吏渠旣自服權仁重假將及遞兒同知望筒竝爲勿施移法司照律嚴勘何如上曰依爲之出擧條秉鼎曰孝子贈職中南臺贈職除非有閥閱不得爲之矣甲寅年李致中爲吏判時始爲開路南臺贈職至於八人其後因大臣言又爲四人今則贈職蒙恩人若子若孫紛然囑托若非南臺不欲爲之贈職雖異於生時官爵而亦不可不難愼矣今番贈職甚多至爲三十餘人其中亦豈無可合南臺者而三十餘人之子孫皆欲爲南臺臣曹誠難取捨而殽雜之弊在所當念矣上曰禮曹抄啓甚多故至於如此矣鍾顯曰今番抄啓卽是昨今兩年所呈單者而諸道所抄來者不啻夥多一道或爲十九或爲十五六本曹抄之又抄而猶如此矣蓍東曰士夫家之欲得南臺贈職無怪其然而若其取舍則在於銓曹矣上曰先大王孝冠百王學貫天人而每當承宣讀奏孝烈抄啓之時若有氷鯉竹笋等事蹟則使之一倂拔去此可認聖意之攸在也蓋氷鯉竹笋只有千古一人則是豈人人之所可致者乎孝者卽人子當然底道理無論旌閭與贈職當之者亦豈有自居之心乎今番贈職太涉過濫竝爲勿施以待來年抄啓時陞付旌閭與降付復戶間從約爲之可也鍾顯曰孝烈抄報元無定數故禮曹則就其中精抄而自然至於夥多此後漢城府限幾人諸道限幾人著爲定式則爲好矣上曰孝烈抄啓式年爲之乎歲首爲之乎鍾顯曰歲首爲之矣上曰故相金致仁以子孫呼籲則不許登聞營邑報來及屢呈見格者始乃抄啓事曾有定奪矣今亦依此遵行乎鍾顯曰孝烈呈單無非屢呈見格者矣秉鼎曰孝子贈職之自禮曹啓下臣曹者殆近三十人而其中地處之可合於南臺贈典者亦甚夥然一番經稟之前實無以取舍若依貤贈例以前後三代之吏曹玉堂爲限則似可無紛紜之弊下詢大臣著爲定式恐合事宜故敢此仰達矣上曰禮判亦陳所見可也鍾顯曰今番孝烈抄啓中贈職之數如是夥然以致銓曹之難於取舍者莫非臣初不詳審之致溺職之罪不勝萬萬惶愧臣之愚意則雖已啓下姑未擧行就其中更爲詳覈其實蹟可陞者陞可降者降使之十分停當無一毫過濫然後待後式年啓下始擧贈典恐爲審愼之方孝烈給復之類亦宜此例擧行此後則齊會詳審移送政府後別單書入而拔其特異者狀聞請褒以爲修明舊典之地而抄啓之數兩南毋過十人畿湖毋過六七人兩西東北毋過四五人四都毋過一兩人俾無太濫之弊狀聞中孝感異蹟之如古之氷鯉竹笋者事近浮誕跡涉傅會反有損於敦俗懋實之道此等句語一切嚴禁著爲定式外方則道臣猶或採摭去取而至於京兆則隨其呈單不論多少盡數移送于本曹者恐是謬例此亦自後式年爲始京兆三堂齊會擇其可合登聞者草記移送于本曹之意申飭恐宜故敢此仰達矣上曰大臣之意何如蓍東曰孝烈抄啓本在式年而近來則以受敎每年歲首爲之故無論久近輒皆啓下于禮曹禮曹又不能取舍以旌閭贈職復戶分三等許施旌閭則士族孝行者兼又贈職實爲莫尙之褒典雖下等之復戶又豈可輕易濫施乎且如孝感異蹟千古間一有之事近則相望焉反令人致疑而生厭臣則以爲據此而可知他語之浮實雖直爲拔去未爲不可烈行之夫喪三年內身沒者例多旌褒此亦在所審愼大抵此等濫雜莫近日若也在聖朝重褒典核名實之道更令該曹別爲定制恐合事宜矣上曰依卿等之言爲之而此後復舊例式年抄啓時禮曹抄報政府政府與禮曹堂上看詳存拔取舍後仍令政府措辭連啓目竝依舊規俾重事面可也出擧條上曰今番竝與復戶而勿施以待歲首更抄可也鍾顯曰復戶亦名存實無太半爲奸吏輩囊橐矣民始曰復戶則似已行關矣鍾顯曰雖已行關似未及出給矣時秀曰近來稅船臭載之患無歲無之而大洋致敗者絶無而間有每於近京入浦之後輒爲草嶼所掛或全船覆沒或太半沈沒前船後船項背相續不但稅納有縮經用可悶稅穀一或致敗則捧載之官地方之邑許多民人之無端受弊不一而足此專由於沿路守令不謹護送之致前後特敎申飭非止一再何等嚴截而時日稍久輒復解弛論以紀綱萬萬寒心今當歲換解凍之節諸道漕稅船行將鱗次上來各自該道申加嚴飭於沿邑守令今年段毋敢如前多定護送指路船隻候望浦口晝則立標夜則擧火有風潮落則挽以留泊毋令妄動無風潮生則勸以前進毋令逗遛亦勿委於頑校猾吏徒貽村民船人之弊守令躬自檢督俾無一毫不謹之弊而如是之後又或有一隻船致敗之事則該守令之如法科罪姑勿論當該道臣施以重勘之意更加嚴飭何如上曰依爲之昨年嚴飭何如則若或一毫抛置其可曰有法綱乎爲先出擧條嚴飭本司時遣備郞考察諸倅勤慢而當有宣傳官差遣摘奸之擧諸道道臣處以此嚴飭其中不勤畿邑爲最至於畿伯益加着念事分付俾有實效可也出擧條時秀曰因庚辰溫泉幸行時陪從人賞典中見漏者上言有査奏之命矣招致各該上言人等詳細査問則當時效勞賞典見漏果是實狀當依昨年已例施行而其中嘉義李東折衝張益大洪震成閑良金聖元金百鍊朴師雄等六人年皆七十以上當入於加資秩其餘六十以上六人五十以上六人當入於賜米秩嘉義李興漢則與朴昌華無異同而昌華則加資後因特敎又爲實職渠則尙未爲實職云效勞旣同則賞典亦當一例折衝李爀則以訓鍊習讀昨年加資後失祿可矜此則令本院堂上從便區處似好故敢此仰達矣上曰依爲之釐正於冊子及儀軌卿其知悉擧行衛將作窠李興漢收用而李爀則別般收用之道該院堂上旣承筵敎依此擧行後使之草記可也出擧條時秀曰頃因義盈庫奉事李是釬所懷濟州常藿代納事有該堂稟處之命矣常藿係是土貢島民難責代納該貢人之元貢所受北道例納本自有裕別無爲弊之端置之何如上曰依爲之出擧條時秀曰頃因水原留守趙心泰田民賜給事有案付奴婢賜給前例考奏之命矣溯考臣曹謄錄則特敎外元無案付奴婢賜給之例故敢此仰達矣上曰以摠外花名後卽令該曹啓聞可也出擧條時秀曰頃因軍資前判官南溟學所懷本監穀簿中他倉移來未會減虛錄各穀合爲五千六百餘石自今以後從實執縮更不敢襲謬虛錄於會計冊之意嚴明定式事陳達批旨內令該曹草記稟處事命下矣本監文書及本曹會減冊子一倂取來屢度査考則本監逐年劃送大小米太每每不足自本曹請得惠廳或他軍門穀量入分劃而他衙門穀物與該監所捧稅穀者異每有欠縮之弊故自本監執縮報本曹則本曹量其多寡減數會減之故所謂未會減之數漸次增加多至屢千石曾於辛巳年因本監未會減之夥多自戊辰至庚辰十三年未會減虛錄七千餘石筵稟蕩減自辛巳至丙辰三十六年之間年年未會減之數果爲五千六百餘石之多此蓋該監執縮之數每有因緣增報之弊本曹會減之除輒多裁抑過濫之規自少積多以致如此故自癸丑以後則每於他衙門穀移劃放料之時別定計士眼同該監官員從實執縮所謂癸丑以後未會減各穀二百八十五石係是實縮之外今方一一徵出於該監員役此後則嚴立科條自本曹從實執縮後雖升斗之微若或混錄於遺在者則當該官員論以重律員役移法司嚴繩事定式施行而至於癸丑以前五千三百餘石旣非從實執縮則該監之稱冤虛實未可準信年久之事亦無査實之路雖欲徵捧其勢末由而許多遺在不可輒請蕩減下詢大臣處之何如上曰大臣之意何如蓍東曰無論京外近來蕩減之弊臣則深以爲悶今亦不敢仰請軍資監癸丑以後實縮外未會減者該監員役處徵出事及地部執縮後無敢混錄事戶判所奏誠然矣此後若違越定式則不但當該官員該監員役之論以重律不謹申飭之度支長亦難免重勘以此嚴加定式揭板于本監惕念擧行之地何如上曰依爲之旣有定式此後孰敢冒犯乎穀物蕩減可也出擧條銓曰今日卽齋日也敢以所懷仰達矣噫嘻李明淵之悖疏一出而一部明義之書其將無地可讀乎是書之作不但爲乙丙義理而已則凡在血氣之倫而不知斯義者卽夷狄也禽獸也挽近以來世道乖戾人心陷溺千奇百怪無所不有而惟殿下所以處之者不大聲色泛應曲當辨明乎至精至微之中斟量乎疾徐弛張之際尺度至嚴絲毫靡差昨冬之臨門處分寔出於憫群蒙之胥溺軫奸萌之逆折使一世之人曉然知大義大防之莫敢踰犯而背馳之習無得復售窺覬之類知所創艾大聖人憂萬世之宏謨遠慮至矣盡矣噫彼明淵抑獨何心挺身投疏右袒兩囚滿紙叫嚷全無痛心疾首之意敢肆閃倏詆慢之習許多句語之陰慘叵測有非臣子所敢萌心而發口者處分之猶涉於容忍而反稱以太遽施措之允當於政體而敢謂之有害直以大公至正之刑政隱然歸之於激惱甚至於地處官爵等語顯售容護手脚呈露必欲使旣明之義理漫漶而後已揮廓之聖斷掩翳而不章究厥旨意誠極痛惡此而不嚴加懲勵則大義將無以闡明民志將無以底定臣謂前執義李明淵亟令王府設鞫嚴問快施典刑宜矣上曰律名不當故頃於朴載淳疏亦不得賜批而次對日筵話詳言之矣諫長未及得見乎渠疏中上一段攻斥兩囚旣已攻斥則豈可以言外之意過用誅心之法乎鄭好仁事出於成德雨之後而兩人則鞫問李明淵疏又在於兩囚之後而置而不問此非假借自有權度律名若改則當賜批矣銓曰上一段雖曰攻斥而亦莫掩陽抑陰扶之情態矣上曰明淵事之如是靳持實涉苟且而時措之義不得不如此矣兩囚旣爲所重有所處分則以予大義微言猶恐或晦之本意豈惜於一明淵設令明淵同出一套跡也非情也執跡而誅心豈不爲過乎朴載淳疏旣不賜批今於諫長所懷亦不可異同矣諫長不得承批則處義爲難諫長則許遞命書榻敎曰入侍諫長許遞銓退出上曰今番見華城城池樓櫓雉堞儼成一大關防而實其中之道姑未講究春秋譏城郞以其虛而無實也華城官府雖有若干錢穀而民居凡百不可以饒實言卿其廣詢博謀亦議於僚相必爲講究其饒實之道也卿之擧條入來而未知事情之如何姑未及賜批矣蓍東曰席子契事嶺南人皆願之云若能善爲措處則亦足爲華民生理之一端矣民始曰嶺南人之願不願姑舍若使席子契半京半華則畢竟非華城之有矣臣則以爲帽子事善爲都賈則商賈必當有來集之擧而商賈若稍集則可爲阜民之大助矣上曰筵退後與大臣更爲相議也蓍東曰民生之貧富專在於土地之瘠沃而水原土地甚瘠農作少利故食力之民未見來聚之效大抵民有生業然後城池充實臣等每以此相議姑未得好道理矣上曰外整理所策應自今年擧行乎心泰曰然矣上曰六千兩歲入能有用餘之數乎心泰曰以今番用下之數考之則贏數似餘千餘兩矣蓍東曰修城物力之區劃臣姑未知爲幾許而此亦不可不從優措置矣心泰曰一年二千兩磨鍊矣蓍東曰二千兩則似不足矣心泰曰二千兩足可爲之矣蓍東曰聞迎華驛善爲措處而驛村亦方來集云誠多幸矣上曰郵舍近處土地最勝故城內之民亦多出來云北門外則似當有櫛比之效矣心泰曰城內之民今雖嚴禁其出住而生理稍勝必當禁之不得矣上曰築室儒生皆已還去乎心泰曰聞未及賣家姑未搬移而似當次次還去云矣民始曰臣意則人蔘帽子兩條外姑無好策如席子契人則雖或善成其利甚些何以派及於城內千餘戶而使之富足耶上曰此非時日內所可經營者卿等須留意講究俾有富足之實效可也命退諸臣以次退出